የጋራ ራእይ ያለው ህዝብ ወደ ብልፅግና የሚደረግን ጉዞ እንደሚያፋጥን ተገለጸ
አዲስ አበባ፡- በህዝብ ውስጥ የሚፈጠር የጋራ ራእይ ሀገር ወደ ብልፅግና የምታደርገውን ጉዞ እንደሚያፋጥን ተገለጸ፡፡ ‘ጳጉሜን በመደመር’
መርሐግብር
የመጀመሪያ የሆነውና ዛሬ እየተከበረ ያለው የብልፅግና ቀንን አስመልክቶ በጠቅላይ ሚኒስትር ፅህፈት ቤት የፕሬስ ሴክሬታሪያት ባሳለፍነው ረቡዕ ሁለንተናዊ ብልፅግናን በተመለከተ የውይይት መድረክ አካሂዷል፡፡ በመድረኩ የሀሳብ ልውውጦችና
ውይይቶች የተደረጉ ሲሆን
ህዝብ ሊደርስበት የሚፈልገው
የጋራ ራእይ ሲኖረው ሀገር ወደ ብልፅግና የምታደርገው ጉዞ እንደሚፋጠን ውይይቱን የመሩት የአእምሮ ህክምና ስፔሻሊስቱና የስነልቦና ባለሙያው ዶክተር ምህረት ደበበ ተናግረዋል፡፡ እንደ ዶክተር ምህረት
ገለጻ፣ ራእይ ያለው ህብረተሰብ የሚያልመውን የብልፅግና ህይወት ለመጀመር የሚያደርገው ጉዞ የተቃና ከመሆኑ ባሻገር አንድነቱም ጠንካራ ይሆናል። ብልፅግና ከኢኮኖሚና ልማት በላይ መሆኑን የገለጹት ደግሞ የኢትዮጵያ ኢንቨስትመንት ኮሚሽን ኮሚሽነር አቶ አበበ አበባየሁ ሲሆኑ፣ ‹‹ያለንን ሀብት እያከማችን ወደብልፅግና ማምራት አለብን›› ብለዋል። በሀገር ደረጃ ሁሉንም
የሚያግባባ እና የሚያስማማ
ብሄራዊ ትርክት ሊኖር
ይገባል ያሉት ኮሚሽነሩ፣
ትርክቱ ሀገር ወደ
ብልፅግና የምታደርገውን ጉዞ በመደገፍ መንገዱን የተመቻቸ እንደሚያደርግ ገልጸዋል። ተነሳሽነት፣ ሚዛናዊነት እና የጋራ ብሄራዊ ግቦች ሲኖሩ የጋራ ራእይ በመንደፍ ወደብልፅግና ለመጓዝ ምቹ መደላድልን እንደሚፈጥርም አስረድተዋል። ብልፅግና ሰላምን፣ ጤናን፣ መረጋጋትን፣ፀጋን፣ መልካምነትን፣ ለሌሎች መኖርን ሁሉ የሚያጠቃልል ስለሆነ ዘርፈ ብዙ መሆኑን የጠቆሙት ደግሞ የኢትዮጵያ ስኩል ኢኒሼቲቭ ዳይሬክተር እና የ ‘ላስብበት’ መጽሀፍ ደራሲ ወይዘሮ ፍሬዓለም ሽባባው ናቸው። እንደ ወይዘሮ ፍሬዓለም
ገለጻ፣ ብልፅግና የሚጀምረው ከትምህርት ቤት ስለሆነ ተማሪዎች ላይ ሰፊ ሥራን መስራት ያስፈልጋል፤ትምህርት ቤቶች ውስጥ ያልተሰራ ሥራ ነገ ትልቅ ዋጋ እንደሚያስከፍል እና ወደ ብልፅግና የሚደረግ ጉዞን ያደናቅፋል። ሀገራዊ አንድነት እና የዜጎች ክብር ሲረጋገጥ ብልፅግና እንደሚኖር በውይይቱ የተጠቆመ ሲሆን ወደብልፅግና የሚያስጉዙ ተቋማት መኖር ደግሞ ጉዞው እንዲፋጠን ያደርጋል ተብሏል። ብልፅግና ለሌሎች መኖርን፣
የዜጎች ኑሮ ደረጃን
ማሻሻልን፣ ሁለንተናዊ ሰላምና
ደስታን ማግኘትን እና
መረጋጋትን ሁሉ የሚያካትት
ስለሆነ እነዚህና ሌሎችም መለኪያዎች እውን እንዲሆኑ በርትቶ መስራት እንደሚያስፈልግ በውይይቱ ተጠቁሟል። ለሁሉም ሰዎች እኩል እድልና ነጻነት በመስጠት ወደ ብልፅግና መገስገስ እንደሚቻል የጠቆሙት ተወያዮቹ፣ አሁን በሀገራችን እየተስተዋለ ያለውን ችግር በዘላቂነት መፍታት እንደሚገባም አንስተዋል። በውይይቱ የሃይማኖት መምህራን፣ የህክምና፣ የስነልቦና ባለሙያዎች፣ በማህበራዊ ሥራዎች የተሰማሩ ባለሙያዎች፣ ሥራ ፈጣሪዎች፣ የዓለምአቀፍ ድርጅት ተወካዮችና ሌሎችም ባለሙያዎች ተሳትፈዋል።አዲስ ዘመን ጳጉሜ 1/2011ድልነሳ ምንውየለትፎቶ፡-ጠቅላይ ሚኒስቴር ፅ/ቤት